De to skyderier, der i denne uge har været i Vordingborg-området, omhandler en konflikt mellem personer i bandemiljøet.

Det skriver Sydsjælland og Lolland-Falsters Politi i en pressemeddelelse.

- Lad det være helt klart. Politiet sætter målrettet ind med både efterforskning og synlig tilstedeværelse i nærområder af Vordingborg.

- Vi ser med meget stor alvor på de to sager, som efter vores vurdering har en snæver sammenhæng på grund af personsammenfald, siger politiinspektør Kim Kliver i pressemeddelelsen.

Ifølge ham er der tale om et internt opgør mellem medlemmer af kriminelle bander.

Natten til onsdag blev der affyret tre skud mod en hus på Rønnebærvej i Nørre Vindinge lidt uden for Vordingborg. Der var personer til stede i huset, men ingen blev ramt.

En bil blev set køre fra stedet i høj fart.

Politiet modtog anmeldelsen om skyderiet 02.28. På grund af mørke blev området omkring huset afspærret, så man onsdag kunne undersøge skyderiet yderligere.

Tidligt mandag morgen blev der ligeledes affyret flere skud mod en ejendom i Kirsebærplantagen i Nyråd uden for Vordingborg. Heller ikke ved dette skyderi, var der tilskadekomne.

/ritzau/